

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/23-01/13**

**URBROJ: 2186-3-02-23-2**

**Cestica, ­04.10.2023.**

**ZAPISNIK**

sa 15. sjednice Općinskog vijeća Općine Cestica održane dana 03. listopada 2023. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić Kotolenko, Ana Kutnjak, Žarko Rodeš, Matija Dregarić, Ivan Hohnjec, Nikola Ščuric

**ODSUTNI:** Denis Kotolenko, Tomislav Lazar, Marijan Županić, Josip Cestar

**OSTALI PRISUTNI:** Mirko Korotaj (općinski načelnik)

**ZAPISNIČAR:** Gabriela Kos

Predsjednik Vijeća Darko Majhen otvara 15. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 9 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 14. sjednice pa predsjednik pita prisutne da li ima kakvih primjedbi na Zapisnik? Kako primjedaba nema stavlja Zapisnik sa 14. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 9 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA**

Vijećnik Matija Dregarić postavlja pitanje što se poduzelo po pitanju prijava od šteta uzrokovanih bujičnom poplavom i klizištima?

Vijećnik Žarko Rodeš pozdravlja sve prisutne, te postavlja pitanje koliko je Općina platila nastup Željka Bebeka, odnosno koliko je sve zajedno koštala organizacija Dana Općine Cestica?

**ODGOVORI:**

Na pitanje vijećnika Matije Dregarića načelnik odgovara da su sve zaprimljene štete upisane u sastav APIS, zaključane su, a dalje se čeka odluka Vlade o eventualnoj isplati istih.

Na pitanje vijećnika Žarka Rodeša načelnik odgovara da će mu točne troškove moći reći na slijedećoj sjednici vijeća.

Vijećnik Žarko Rodeš postavlja još jedno pitanje vezano uz velike štete na poljoprivredi uzrokovane od divljači (divlje svinje i srne) te od dabrova, kome se može prijaviti šteta, da li postoji kakav model? Načelnik odgovara na ovim našim područjem gospodare lovci i oni su ti koji bi trebali nadoknaditi štetu od divljači, a za štetu od dabrova se treba javiti Ministarstvu poljoprivrede. Veliki je problem jer osiguravajuća društva ne žele više osiguravati štetu od divljači. Nikola Ščuric dodaje da se za štetu od dabrova treba obavezno javiti Ministarstvu poljoprivrede iz razloga što su oni zaštićeni. Vijećnik Ivan Bednjanić Bunić sugerira da se možda treba javiti i Ministarstvu zaštite okoliša iz razloga jer se tamo javljaju za štetu koju naprave vukovi. Predsjednik vijeća Darko Majhen dodaje da se za štetu od dabrova treba javiti Upravi za šume, a koja se nalazi u Ministarstvu poljoprivrede te dodaje da je Lovački savez varaždinske županije donio odluku o dozvoli većeg odstrela divljih svinja.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 15. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 9 glasova:

**Dnevni red:**

1. Donošenje Odluke o ekonomskoj cijeni predškolske ustanove
2. Donošenje Odluke o sufinanciranju smještaja djece u predškolsku ustanovu
3. Donošenje Odluke o isplati jednokratnih pomoći roditeljima novorođene djece
4. Donošenje Odluke o prodaji nekretnina u vlasništvu Općine Cestica
5. Donošenje Odluke o imenovanju Povjerenstva za razmatranje ponuda natječaja o prodaji nekretnina u vlasništvu Općine Cestica

**Točka 1.**

**ODLUKA O EKONOMSKOJ CIJENI PREDŠKOLSKE USTANOVE**

Predsjednik vijeća otvara točku 1. i daje riječ načelniku.

Načelnik govori o tome kako je 01. rujna 2023. godine zaprimio zahtjev Dječjeg vrtića ''Zeko'' za povećanje ekonomske cijene vrtića iz razloga jer će povećati plaće djelatnicima za 170,00 eura bruto, s time da još moraju zaposliti dva odgajatelja jer ima 178 djece

Predsjednik vijeća otvara raspravu.

Vijećnik Žarko Rodeš se javlja za raspravu, te govori o tome kako je i lani donijeta odluka o povećanju i cijena je porasla za 22 %, sada se opet povećava za 33% odnosno za jaslice 55%, nije mu jasno i ne vjeruje da oni imaju tolike troškove i ne može prihvatiti ovu odluku. Saborski zastupnik Predrag Štromar je na svečanoj sjednici rekao kako će Općina dobiti 2.000.000,00 kn godišnje za vrtić, ali što ćemo mi imati od toga ako ćemo sada plaćati čitavo povećanje. Načelnik govori o tome da su plaće u većini sektora porasle i da je to bilo za očekivati, a istina je da nema toga kadra i zapošljavaju se učitelji i zdravstveni radnici, također je istina da ne bi dobili ta sredstva od države roditelji bi trebali zajedno s nama podmiriti povećanje, dok ćemo sada mi to učiniti umjesto njih. Vijećnik Rodeš dodaje da jedva čeka da Općina preuzme vrtić jer ćemo tada dobiti pravu sliku svih troškova.

Nitko se više ne javlja za raspravu.

Predsjednik vijeća daje Odluku o ekonomskoj cijeni predškolske ustanove na usvajanje. Od 9 vijećnika/ca 6 vijećnika glasa za, 2 su protiv i 1 suzdržani. Predsjednik vijeća konstatira da je Odluka o ekonomskoj cijeni predškolske ustanove **usvojena većinom glasova**.

**Točka 2.**

**ODLUKA O SUFINANCIRANJU SMJEŠTAJA DJECE**

**U PREDŠKOLSKU USTANOVU**

Predsjednik vijeća otvara točku 2. te daje riječ načelniku koji govori kako je ovo samo nastavak na odluku iz prethodne točke u kojoj se objašnjava kome se sufinancira smještaj djece te koliko je sufinanciranje Općine i roditelja, a kao što je već rečeno za roditelje ostaje sve isto, po djetetu će plaćati 113,00 eura dok će Općina pokriti ostatak.

Otvara se rasprava.

Vijećnik Žarko Rodeš se javlja na raspravu i govori o tome kako će zapravo država se platiti, ali da novce koje dobiva Općina izdvajaju roditelji odnosno ''svi mi''.

Nitko se više ne javlja za raspravu, te predsjednik vijeća daje Odluku o sufinanciranju smještaja djece u predškolsku ustanovu na usvajanje.

Od 9 vijećnika/ca, 6 vijećnik/ca glasa za, 2 protiv i 1 je suzdržani. Predsjednik vijeća konstatira da je Odluka o sufinanciranju smještaja djece u predškolsku ustanovu **usvojena većinom glasova**.

**Točka 3.**

**ODLUKA O ISPLATI JEDNOKRATNIH POMOĆI**

**RODITELJIMA NOVOROĐENE DJECE**

Predsjednik vijeća otvara točku 3. te daje riječ načelniku, koji objašnjava da u Odluci iz 2017. godine piše da je jednokratna pomoć za novorođenu djecu 2.000,00 kn, dok se ovom odlukom zaokružuje iznos na 270,00 eura.

Predsjednik vijeća otvara raspravu.

Vijećnik Žarko Rodeš se javlja i predlaže da se jednokratna pomoć poveća za 50%. Načelnik odgovara da može ali neka također predloži koja stavka će se u proračunu smanjiti za toliko. Predsjednik vijeća Darko Majhen napominje da se treba nekoliko dana prije poslati amandman pa se onda može o tome raspravljati.

Nitko se više ne javlja za raspravu, te predsjednik vijeća daje Odluku o isplati jednokratnih pomoći roditeljima novorođene djece na usvajanje.

Od 9 vijećnika/ca, 7 vijećnika/ca glasa za i 2 su protiv. Predsjednik vijeća konstatira da je Odluka o isplati jednokratnih pomoći roditeljima novorođene djece **usvojena većinom glasova**.

**Točka 4.**

**ODLUKA O PRODAJI NEKRETNINA U VLASNIŠTVU OPĆINE CESTICA**

**NA PODRUČJU OPĆINE CESTICA**

Predsjednik vijeća otvara točku 4. te daje riječ načelniku koji objašnjava da su u Gospodarskoj zoni Otok Virje tri parcele koje se mogu staviti na prodaju te se ih neće morati više održavati.

Predsjednik vijeća otvara raspravu.

Vijećnik Žarko Rodeš postavlja pitanje da li postoje potencijalni kupci za te parcele i da li se ne radi o jednoj čestici koju smo već prodali? Načelnik odgovara da ima zainteresiranih kupaca i da se prošle godine prodala parcela ponuditelju iz Donje Voće, ali samo pola parcele.

Nitko se više ne javlja za raspravu, te predsjednik vijeća daje Odluku o prodaji nekretnina u vlasništvu Općine Cestica na području općine Cestica na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o prodaji nekretnina u vlasništvu Općine Cestica na području općine Cestica **usvojena jednoglasno**.

**Točka 5.**

**ODLUKA O IMENOVANJU POVJERENSTVA ZA RAZMATRANJE PONUDA NATJEČAJA O PRODAJI NEKRETNINA U VLASNIŠTVU OPĆINE CESTICA**

Predsjednik vijeća otvara točku 5. i daje riječ načelniku koji objašnjava da je ova Odluka vezana uz onu prijašnju i da mora postojati povjerenstvo koje će voditi cjelokupnu proceduru.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o imenovanju povjerenstva za razmatranje ponuda natječaja o prodaji nekretnina u vlasništvu Općine Cestica na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o imenovanju povjerenstva za razmatranje ponuda natječaja o prodaji nekretnina u vlasništvu Općine Cestica **usvojena jednoglasno**.

Načelnik nakon dnevnog reda obavještava vijećnike o događanjima koji slijede, a to je spust po Dravi koji će biti 07.10.2023. i da se vijećnici prijave tko je zainteresirani, te da TZ Sjever Zagorja po prvi puta organizira manifestaciju ''WINE &WALK'' te se također moraju do 09. listopada prijaviti kako bi na vrijeme rezervirali mjesto.

Predsjednik vijeća zahvaljuje vijećnicima/cama na dolasku i zaključuje 15. sjednicu Općinskog vijeća Općine Cestica.

Sjednica završila u 19:50 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag. pol.